钦定古今图书集成/理学汇编/文学典/第104卷 > 张腾霄
## 钦定古今图书集成/理学汇编/文学典/第104卷 > 张腾霄

按《广西通志》：“腾霄，字子翀，临桂人。公于书无所不窥，
独潜心于《易》。嘉靖元年，举《易经》魁，后为河南邓州学
正。郡为李文达公故里，人士蒸蒸。公至，日进青衿，讲
明理学，先器识，后文艺，暇则偕郡守余公承业，郡人
宪副胡公慥酬和诗篇，由是文声籍甚。一时诸名公如临颍贾少傅、关中许少华、申阳孟有涯，皆折节为”
忘年交，后有忌公者，辄挂冠归，开帐讲《易》。邑中诸弟
子自故相吕文简而下，咸执经受业，户外屦常满。间
与诸名公寻幽选胜，更相唱和。遇得意时，引酒满酌，
挥毫满纸。公于诗力追唐人，行楷卓有晋意。所著有
《古穰漫稿》《楚客吟草》等集。